“เอสซีไอ อีเลคตริค” เตรียมเสนอขายหุ้น IPO ราว 187 ล้านหุ้น หวังเทรดปีนี้
“เอสซีไอ อีเลคตริค” หรือ SCI ผู้ผลิต-จำหน่ายตู้สวิทช์บอร์ด รางเดินสายไฟและอุปกรณ์รองรับ ผลิตและจำหน่ายเสาไฟฟ้าแรงสูง เตรียมเสนอขายหุ้น IPO ราว 187 ล้านหุ้น หวังเข้าเทรดภายในปีนี้ โดยมีบล.ฟิลลิป (ประเทศไทย) เป็นที่ปรึกษาทางการเงิน
20 ส.ค. 2558

นายเกรียงไกร เพียรวิทยาสกุล ประธานเจ้าหน้าที่บริหาร บริษัท เอสซีไอ อีเลคตริค จำกัด (มหาชน) หรือ SCI เปิดเผยว่า บริษัทเตรียมเสนอขายหุ้นให้กับประชาชนทั่วไปครั้งแรก (IPO) จำนวน 187.5  ล้านหุ้น พาร์หุ้นละ 1 บาท เพื่อเข้าจดทะเบียนในตลาดหลักทรัพย์แห่งประเทศไทย (ตลท.) ซึ่งคาดว่าจะนำหุ้นเข้าซื้อขายใน ตลท.ได้ภายในปีนี้ เพื่อนำเงินไปใช้คืนหนี้สถาบันการเงิน ,ลงทุนโรงงานผลิตเสาส่งไฟฟ้าแรงสูง และเสาโทรคมนาคมในเมียนมาร์ และลงทุนในโรงไฟฟ้าพลังงานทดแทน
ทั้งนี้ บริษัทได้แต่งตั้ง บล.ฟิลลิป (ประเทศไทย) เป็นที่ปรึกษาทางการเงินในการเตรียมความพร้อมเข้าเป็นบริษัทจดทะเบียนใน ตลท. ซึ่งหากได้รับอนุมัติจากคณะกรรมการกำกับหลักทรัพย์และตลาดหลักทรัพย (ก.ล.ต.) ก็พร้อมเดินหน้าเสนอขายหุ้น IPO ต่อไป
อนึ่ง SCI เป็นผู้ผลิตและจำหน่ายตู้สวิทช์บอร์ด รางเดินสายไฟและอุปกรณ์รองรับ ,ผลิตและจำหน่ายเสาไฟฟ้าแรงสูง เสาสื่อสาร โทรคมนาคมและโครงสร้างเหล็กชุบกัลวาไนซ์ ภายใต้บริษัทย่อย, ธุรกิจบริการรับเหมาติดตั้งระบบไฟฟ้าแรงดันสูง และระบบไฟฟ้าจำหน่าย และธุรกิจโรงไฟฟ้าพลังงานทดแทน ซึ่งปัจจุบันมีโรงไฟฟ้าพลังน้ำภายใต้บริษัทย่อย